Baguio City -- Naiserra ti tallo a kangrunaan a kalsada a sumrek ken rumuar iti siudad ti Baguio ken Benguet gapu pay laeng iti napigsa nga angin ken panagbayakabak ti tudo nga intunda ti bagyo a Mario ken hanging habagat.
Sigun iti Office of Civil Defense (OCD) CAR, naiserra ti Kennon Rd, Naguilin Rd, ken Halsema Highway gapu kadagiti landslide ken panagtinnag ti batbato manipud iti kabambantayan dagiti nasao a kalsada.
Malaksid pay kadagiti nadakamat a kalsada, naiserra pay ti Gurrel Bokod -Kabayan Road, Benguet-VIscaya Road ken Abra -Ilocos Sur Road.
Gapu iti daytoy, nagpalagip ti Department of Public Works and Highways (DPWH) Cordillera kadagiti motorista a dumaliasat koma dagitoy iti Marcos Highway, ken kasapulan ti naan-anay a panagannad tapno maliklikan ti aniaman nga aksidente
Kabayatanna, dumanon met iti innem a gate ti Binga Dam nga aglawa iti 6.5 meters ti nalukatan kalpasan a dimmanon daytoy iti 547.69 meters above sea level, bayat nga uppat met a gate ti linukatan ti Ambuklao Dam kalpasan a dimmanon iti 751.60 meters above sea level gapu pay laeng iti nagpatpatnag a panagbayakabaak ti tudo.
ilo_Latn ilo_Latn ilo_Latn ilo_Latn ilo_Latn